Document ID: 32006D0078

KOMISIJOS SPRENDIMAS
2006 m. sausio 31 d.
dėl Bendrijos finansinės pagalbos epidemiologiniam tyrimui ir mėlynojo liežuvio ligos priežiūros priemonėms įgyvendinti taikant neatidėliotinas priemones, skirtas kovoti su šia liga Portugalijoje 2004 ir 2005 metais
(pranešta dokumentu Nr. C(2006) 166)
(autentiškas tik tekstas portugalų kalba)
(2006/78/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 2a dalį,
kadangi:
(1)
2004 m. lapkričio 24 d. Portugalijoje kilo mėlynojo liežuvio ligos protrūkiai. Šios ligos atsiradimas gali kelti didelį pavojų Bendrijos gyvulių populiacijai.
(2)
Siekdama kuo skubiau užkirsti kelią ligos plitimui, Bendrija turėtų prisidėti prie Portugalijos patirtų, su neatidėliotinomis kovos su liga priemonėmis susijusių ir reikalavimus atitinkančių išlaidų kompensavimo, kaip numatyta Sprendime 90/424/EEB. Todėl 2005 m. rugsėjo 15 d. buvo priimtas Komisijos sprendimas 2005/660/EB dėl Bendrijos finansinės pagalbos taikant neatidėliotinas priemones, skirtas likviduoti avių mėlynojo liežuvio ligą Portugalijoje 2004 ir 2005 metais (2).
(3)
Siekdama nustatyti apsaugos ir priežiūros zonas bei reikalavimus, taikomus gyvūnų judėjimui iš tų zonų, Komisija priėmė keletą sprendimų, iš kurių naujausias - 2005 m. gegužės 23 d. Sprendimas 2005/393/EB dėl apsaugos ir priežiūros zonų, susijusių su mėlynojo liežuvio liga, ir judėjimui iš tų zonų ir per tas zonas taikomų reikalavimų (3).
(4)
Nuo 2004 m. rudens nepaprastai sumažėjus kritulių kiekiui Portugalijoje, labai nukentėjo pašarų tiekimas ir todėl sumažėjo gyvūnų šėrimo galimybės, o tai sudarė ūkininkams papildomų išlaidų. Ši situacija turi ypač rimtų padarinių Portugalijoje, nes galvijų ir avių veislininkystės ūkiai yra tose vietovėse, kurioms taikomi gyvūnų judėjimo apribojimai, o mėsine gyvulininkyste besiverčiantys ūkiai, kurie yra natūrali rinka tokiuose ūkiuose užaugintiems gyvūnams, yra už tų teritorijų ribų.
(5)
Bendradarbiaujant su Ispanija, Portugalijoje buvo įgyvendintos kitos epidemijos kontrolės priemonės vykdant epidemiologinius tyrimus ir įgyvendinant ligos priežiūros priemones, įskaitant serologinės ir virusologinės priežiūros laboratorinius tyrimus, vykdomus tyrimų, atliekamų prieš gyvūnų judėjimą, ir entomologinę priežiūrą, kontekste.
(6)
Portugalija ir Ispanija pateikė įrodymų, kad, siekdamos išvengti ligos plitimo, abi valstybės narės bendradarbiauja įgyvendindamos ligos priežiūros priemones.
(7)
Remiantis 1999 m. gegužės 17 d. Tarybos reglamento (EB) Nr. 1258/1999 dėl bendrosios žemės ūkio politikos finansavimo (4) 3 straipsnio 2 dalimi, pagal Bendrijos taisykles įgyvendinamos veterinarijos ir fitosanitarijos priemonės yra finansuojamos iš Europos žemės ūkio orientavimo ir garantijų fondo Garantijų skyriaus. Šių priemonių finansinę kontrolę reglamentuoja to reglamento 8 ir 9 straipsniai.
(8)
Bendrijos finansinės pagalbos lėšos turėtų būti išmokamos tik su sąlyga, kad planuota veikla buvo iš tiesų įgyvendinta, o valdžios institucijos per nustatytus terminus pateikė visą reikalingą informaciją.
(9)
2005 m. vasario 25 d. Portugalija pateikė pirminę išlaidų, patirtų taikant kitas neatidėliotinas kovos su liga priemones, įskaitant epidemiologinės priežiūros priemones, sąmatą. Šioje sąmatoje epidemiologinės priežiūros priemonės sudaro 4 303 336 EUR.
(10)
Belaukiant Komisijos atliekamų patikrinimų vietoje, dabar būtina nustatyti pirmąją Bendrijos finansinės pagalbos išmoką. Ta pirmoji išmoka turėtų būti lygi 50 % Bendrijos finansinės pagalbos, nustatytos remiantis reikalavimus atitinkančių išlaidų epidemiologinės priežiūros priemonėms sąmata. Taip pat tikslinga nustatyti maksimalias sumas įgyvendinant tas priemones naudojamų tyrimų ir gaudyklių išlaidoms kompensuoti.
(11)
Portugalija įgyvendino visus savo techninius ir administracinius įsipareigojimus, susijusius su Sprendimo 90/424/EEB 3 straipsnyje numatytomis priemonėmis.
(12)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinės pagalbos Portugalijai suteikimas
1. Dėl neatidėliotinų priemonių, kurių buvo imtasi kovojant su mėlynojo liežuvio liga 2004 ir 2005 m., Portugalija turi teisę į Bendrijos finansinę pagalbą, sudarančią 50 % patirtų išlaidų dėl išlaidų serologinės ir virusologinės priežiūros laboratoriniams tyrimams ir išlaidų entomologinei priežiūrai, įskaitant gaudyklių pirkimą.
2. Maksimali Portugalijai kompensuotinų išlaidų už 1 dalyje nurodytus tyrimus ir gaudykles suma neviršija:
a)
už serologinę priežiūrą, ELISA tyrimas: 2,5 EUR už tyrimą;
b)
už virusologinę priežiūrą, RT.PCR tyrimas: 15 EUR už tyrimą;
c)
už entomologinę priežiūrą, gaudyklę: 160 EUR už gaudyklę.
3. Į Bendrijos finansinę pagalbą neįtraukiamas pridėtinės vertės mokestis.
2 straipsnis
Mokėjimo tvarka
Priklausomai nuo pagal Sprendimo 90/424/EEB 9 straipsnio 1 dalį vykdomų patikrinimų vietoje rezultatų, Bendrijai teikiant 1 straipsnyje numatytą finansinę pagalbą mokama 600 000 EUR pradinė išmoka.
Tas mokėjimas atliekamas pagal Portugalijos pateiktus patvirtinamuosius dokumentus, susijusius su 1 straipsnio 1 dalyje minimais laboratoriniais tyrimais ir gaudyklių pirkimu.
3 straipsnis
Mokėjimo sąlygos ir patvirtinamieji dokumentai
1. 1 straipsnyje nurodyta Bendrijos finansinė pagalba yra mokama remiantis:
a)
prašymu su priede nurodytais duomenimis, pateikiamu iki šio straipsnio 2 dalyje nurodyto termino;
b)
2 straipsnyje nurodytais patvirtinamaisiais dokumentais, įskaitant epidemiologinę ataskaitą ir finansinę ataskaitą;
c)
bet kokių pagal Sprendimo 90/424/EEB 9 straipsnio 1 dalį vykdomų patikrinimų vietoje rezultatais.
Atliekant c punkte nurodytus patikrinimus vietoje, Komisijai turi būti pateikti b punkte nurodyti dokumentai.
2. 1 dalies a punkte nurodytas prašymas pateikiamas elektronine forma per 60 kalendorinių dienų nuo pranešimo apie šį sprendimą. Kai šio termino nesilaikoma, Bendrijos finansinė pagalba sumažinama 25 % už kiekvieną uždelstą mėnesį.
4 straipsnis
Adresatas
Šis sprendimas skirtas Portugalijos Respublikai.
Priimta Briuselyje, 2006 m. sausio 31 d.

Labels: 0
18
6